Miljoene stroom in vir fonds teen geslagsgeweld | Netwerk24
Deur Ané van Zyl 06 Februarie 2021 08:05
Pres. Cyril Ramaphosa het Vrydag gesê hy waardeer die bydraes van R128 miljoen tot dusver vanuit die private sektor aan die fonds teen geslagsgeweld en moord op vroue, wat Donderdag bekend gestel is.
Maatskappye en sakeorganisasies het onderneem om die geld te skenk tydens die bekendstelling van die fonds, wat grootliks deur die Internasionale Vroueforum van Suid-Afrika en vroue bestuur sal word.
"Verskeie maatskappye wat aan die bekendstelling deelgeneem het, het onderneem om R128 170 000 te skenk," lui 'n verklaring van die presidensie Vrydagaand.
Dié privaatsektorfonds is gestig om die inwerkingstelling van die Nasionale Strategiese Plan (NSP) te ondersteun.
Dr. Judy Dlamini, voorsitter van die fonds en kanselier van die Universiteit van die Witwatersrand. Foto: Argief
Ramaphosa sê: "Ons waardeer die hulpbronne wat bygedra is deur maatskappye en filantrope wat toegewyd is aan sosiale verandering. Hierdie verbintenis kom in 'n tyd van groot ekonomiese probleme, wat bydra tot die swaarkry en kwesbaarheid van vroue.
"Dit is 'n belangrike bydrae tot die verbetering van die lewe van vroue en meisies in ons samelewing. Die suksesvolle bekendstelling van die fonds is 'n belangrike bewys van die samehorigheid in ons samelewing en die visie van 'n beter Suid-Afrika wat deur maatskaplike vennote gedeel word."
Donderdagaand is berig Anglo American, Absa en die Ford-stigting het R20 miljoen elk geskenk.
Die res van die maatskappye wat bygedra het, se besonderhede sal na verneem word binnekort op die fonds se webtuiste gepubliseer word.
Die fonds beoog om 'n beduidende verskil te maak deur organisasies te ondersteun wat geslagsgeweld bekamp en deur aan vroueorganisasies in gemarginaliseerde gemeenskappe toegang tot hulpbronne te gee.
Die fonds beplan ook om met aktiviste op voetsoolvlak te praat.
Dr. Judy Dlamini, kanselier van die Universiteit van die Witwatersrand, is die voorsitter van die bestuur van die fonds.
Wendy Lucas-Bull, voorsitter van die Absa-groep en nuutverkose voorsitter van die Shoprite-groep, dien as ondervoorsitter en Faith Khanyile, hoof van WDB Investment Holdings, en dr. Namane Magau is bykomende lede.